Um áramót er við hæfi að rifja upp fjallgöngur síðasta árs og spyrja sig hvaða ferðir stóðu uppúr . Veðurfar var almennt gott sumarið 2009 og vonandi geta sem flestir yljað sér við minningar um ógleymanlegar stundir í íslenskri náttúru . Það eru mikil forréttindi að búa í þessu fallega landi og eiga svo stutt að sækja óspillta náttúru sem er einstök í heiminum . Okkur hættir til að vanmeta þessi auðæfi og þurfum stundum erlenda ferðamenn til að benda okkur á hvað við erum rík . Áramótin eru einnig sá tími þegar hugurinn reikar til næsta árs og þeirra ævintýra sem það kann að færa okkur göngufólkinu . Hvaða áskoranir ber nýja árið í skauti sér ? Það er undir okkur sjálfum komið . Nú er tími til að setja niður stóru ferðirnar , tala við ferðafélagana og panta frí . Fjallafélagið óskar göngugörpum öllum gleðilegs nýs árs og hlakkar til að sjá ykkur fjallhress .